Han gemmer sig som regel på toilettet, når han tager toget fra Bording.

»Vi har ingen penge, og vi forsøger at komme rundt for at hjælpe os selv med at overleve,« siger Abdul Emedi, som er 35 år og afvist asylansøger med bobæl på Udrejsecenter Kærshovedgård tæt ved Bording.

Han er langtfra alene. Afviste asylansøgere, udviste kriminelle og udlændinge på tålt ophold, der bor på udrejsecenteret, stiger den ene gang efter den anden om bord på toget i eller mod Bording uden at betale for rejsen.

»Det er et problem, der udfordrer os dagligt,« siger Kim Richardt, servicechef i Arriva.

Ubetalte kontrolafgifter blandt beboere på Kærshovedgård Samlet beløb, cirka: 3.285.685 kroner

Samlet antal ubetalte kontrolafgifter, cirka: 4.380

Kilde: Arriva for B.T. Tallene dækker perioden 1. februar 2016 og frem til og med 19. september 2018 klokken 14.00. Beboere på Kærshovedgård registreres via id fra deres asylkort, hvor adresse som oftest er anført som værende Center Sandholm. Arriva har opgjort det samlede udestående på ubetalte kontrolafgifter for personer med adresse på Kærshovedgård og Center Sandholm til 3.785.685 kroner. I den samlede mængde for Kærshovedgård/Sandholm kunne trækkes et antal fra, der er udstedt til asylsøgere/afviste asylansøgere, som ikke er bosiddende på Kærshovedgård. Et beløb, som Arriva har opgjort til ca. 500.000 kroner.

De seneste to et halvt år, hvor Kærshovedgård har fungeret som udrejsecenter, er bunken af ubetalte kontrolafgifter eksploderet. Beboerne på Kærshovedgård skylder i dag Arriva omkring 3,3 millioner kroner i ubetalte kontrolafgifter, viser en opgørelse, Arriva har foretaget for B.T.

I praksis betyder det, at Arrivas kontrollører har udskrevet omkring 4.380 ubetalte kontrolafgifter til beboere på Kærshovedgård. Det svarer til ca. fem om dagen. Året rundt.

En enkelt beboer tegner sig for ubetalte kontrolafgifter for hele 94.600 kroner, og de 10 største skyldnere har en samlet gæld til Arriva på hele 507.600 kroner.

»Beboerne på Kærshovedgård har ingen penge, og de har ikke noget at miste, så vi ser næppe de penge nogensinde,« siger Kim Richardt.

Top-10 skyldnere på Kærshovedgård Ubetalte kontrolafgifter for kørsel uden gyldig rejsehjemmel/billet: 94.600 kroner 74.550 kroner 69.750 kroner 54.750 kroner 45.000 kroner 40.700 kromer 36.000 kroner 33.000 kroner 30.750 kroner 28.500 kroner I alt: 507.600 kroner Kilde: Arriva for B.T. Tallene dækker perioden 1. februar 2016 og frem til og med 19. september 2018 klokken 14.00.

Arriva mener, at det er urimeligt, at de som privat virksomhed skal hæfte så økonomisk tungt for, at beboerne på udrejsecenteret rejser uden billet.

Arriva holdt 24. oktober sidste år et møde med Transportministeriet, hvor problematikken var på dagsordenen. Men her var der ikke hjælp at hente, viser mødereferatet, som B.T. har fået aktindsigt i. Transportministeriet konstaterer i referatet, at 'Ministeriet kunne ikke umiddelbart se en løsning på problemet, men ville undersøge mulighederne og vende tilbage til Arriva'.

Det kom der ikke noget ud af, siger Kim Richardt. Derfor overvejer Arriva nu, om selskabet skal rejse civile søgsmål mod de 5-10 største skyldnere på Kærshovedgård. Ikke fordi Arriva forventer at kunne inddrive så meget som en krone som følge af en retssag, men for at demonstrere for politikerne på Christiansborg, at almindelige retsstatsprincipper har spillet fallit over for beboerne på Kærshovedgård.

»Vi kan ikke løfte denne opgave alene, og når retsvæsenet heller ikke er en reel mulighed for os, kalder det her altså på en politisk løsning,« siger Kim Richardt.

Han lufter i samme åndedrag en idé om, at staten kunne udstyre beboerne på Kærshovedgård med rejsehjemmel, så Arriva ikke skal fortsætte med at bruge ressourcer på at udskrive og administrere de flere tusinde ubetalte kontrolafgifter:

»Vi vil jo hellere bruger vores ressourcer på at yde en god service for de passagerer, der betaler for rejsen.«

Ideen skydes imidlertid ned af Socialdemokratiets udlændinge- og integrationsordfører, Mattias Tesfaye:

Stationen i Bording. Foto: Jens Nørgaard Larsen Vis mere Stationen i Bording. Foto: Jens Nørgaard Larsen

»Vi bliver nødt til at holde fast i, at de mennesker ikke skal være i Danmark. Det vil sende et forkert signal om, at det kan de så måske lidt alligevel.«

Også Dansk Folkeparti afviser ideen.